শেখ আবদুল্লাহ (শিক্ষাতাত্ত্বিক)

**শেখ আব্দুল্লাহ** (জন্মগত নাম **ঠাকুর দাস**; ২১ জুন ১৮৭৪ – মার্চ ১৯৬৫), যিনি **পাপা মিয়াঁ** নামেও পরিচিত, ছিলেন একজন ভারতীয় শিক্ষাবিদ, সমাজ সংস্কারক, আইনজীবী, আলিগড় মুসলিম বিশ্ববিদ্যালয়ের অন্যতম প্রতিষ্ঠাতা এবং বিশ্ববিদ্যালয়টির নির্বাহী পরিষদের সদস্য (১৯২০-১৯২৮)। পরবর্তীতে ১৯০২ সালে তিনি সর্বভারতীয় মুহাম্মাদান শিক্ষা বিষয়ক সম্মেলনের নারী শাখার সম্পাদক হিসেবে নিযুক্ত হন। তিনি মূলত ব্রিটিশ আমলের মুসলিম নারী শিক্ষায় তার অবদানের জন্য পরিচিত।

পদ্মভূষণসহ অসংখ্য সম্মাননা প্রাপ্ত এই ব্যক্তিত্ব আগ্রা ও অবধের যুক্তপ্রদেশের বিধানসভার সদস্য হিসেবেও দায়িত্ব পালন করেন। আলিগড় মুসলিম বিশ্ববিদ্যালয়ে থাকাকালীন তিনি আলিগড় আন্দোলনের সাথে যুক্ত ছিলেন। তিনি ১৯৬৫ সালে মৃত্যুর আগ পর্যন্ত বিশ্ববিদ্যালয়ের অবৈতনিক কোষাধ্যক্ষ এবং বিশ্ববিদ্যালয় কোর্টের সদস্যসহ বিভিন্ন পদে দায়িত্ব পালন করেন।

## জীবনী
১৮৭৪ সালের ২১ জুন জম্মু ও কাশ্মীর দেশীয় রাজ্যের পুঞ্চ জেলায় মেহতা গুরমুখ সিংয়ের ঘরে ঠাকুর দাস হিসেবে তার জন্ম হয়। তিনি মূলত কাশ্মীরের ব্রাহ্মণ সম্প্রদায়ের অন্তর্ভুক্ত ছিলেন। ১৮৯১ সালে উচ্চশিক্ষার জন্য লাহোরে যাওয়ার পর তিনি ইসলাম ধর্মে দীক্ষিত হন। ১৯০২ সালে তিনি মির্জা মোহাম্মদ ইব্রাহিমের কন্যা ওয়াহিদ জাহান বেগমকে (আলা বি নামেও পরিচিত) বিয়ে করেন। তাদের এক পুত্র ও পাঁচ কন্যাসহ মোট ছয়জন সন্তান ছিল। তার অন্যতম কন্যা মমতাজ জাহান ৩০ বছর ধরে আলিগড় মুসলিম বিশ্ববিদ্যালয়ের মহিলা কলেজের অধ্যক্ষ হিসেবে দায়িত্ব পালন করেন। ভান্তানি গ্রামের লাম্বারদার মেহতা মস্তরাম ছিলেন তার দাদা। তিনি কাশ্মীরের মহারাজার রাজবৈদ্য হাকিম মৌলভি নুরুদ্দীনের কাছে ইউনানি শিক্ষা লাভ করেন। এই চিকিৎসক আহমদীয়া মুসলিম সম্প্রদায়ের সদস্য ছিলেন এবং ঠাকুর দাসও প্রথমে এই সম্প্রদায়ে যোগ দেন। পরবর্তীতে যুক্তপ্রদেশে আসার পর তিনি স্যার সৈয়দ আহমদ খানের সাথে সাক্ষাৎ করেন এবং আহমদীয়া ত্যাগ করে সুন্নি ইসলাম গ্রহণ করেন।

### শিক্ষা
তিনি মূলত পুঞ্চের একটি মক্তব থেকে ফার্সি ভাষা এবং সংস্কৃতের মাধ্যমে প্রাথমিক শিক্ষা শুরু করেন। তার গ্রামের একটি বিদ্যালয়ে প্রাথমিক শিক্ষা শেষ করে তিনি জম্মুতে যান। ১৮৯১ সালে তিনি লাহোর থেকে ম্যাট্রিকুলেশন সম্পন্ন করেন এবং পরবর্তীতে আলিগড় বিশ্ববিদ্যালয় থেকে কলাবিদ্যায় স্নাতক ও আইনবিদ্যায় স্নাতক ডিগ্রি অর্জন করেন।

## পুরস্কার ও সম্মাননা
১৯৩৫ সালে ব্রিটিশ ভারত সরকার তাকে "খান বাহাদুর" উপাধিতে ভূষিত করে। আলিগড় থেকে শিক্ষা সমাপ্ত করার পর ১৯৫০ সালে বিশ্ববিদ্যালয় তাকে সম্মানসূচক 'ডক্টর অফ ল' ডিগ্রি প্রদান করে। ১৯৬৪ সালে দেশভাগের আঠারো বছর পর, ভারত সরকার নারী শিক্ষায় তার অবদানের স্বীকৃতিস্বরূপ তাকে ভারতের তৃতীয় সর্বোচ্চ বেসামরিক সম্মাননা পদ্মভূষণ প্রদান করে। বিশ্ববিদ্যালয়ের মহিলা কলেজ 'আব্দুল্লাহ কলেজ' তার নামেই নামকরণ করা হয়েছে।

## মৃত্যু ও উত্তরাধিকার
১৯৬৫ সালের মার্চ মাসে ভারতের উত্তরপ্রদেশে তার মৃত্যু হয়। তার জীবন নিয়ে নাসরিন আহমদ 'মুসলিম লিডারশিপ অ্যান্ড উইমেনস এডুকেশন ইন উত্তরপ্রদেশ, ১৮৮৬–১৯৪৭' শিরোনামে একটি বই লিখেছেন।

আলিগড় মুসলিম বিশ্ববিদ্যালয়ের আব্দুল্লাহ স্কুল এবং আব্দুল্লাহ হল (যা মেয়েদের নয়টি হোস্টেল নিয়ে গঠিত) তার নামেই নামাঙ্কিত।

১৯৭৫ সালে খাজা আহমেদ আব্বাসের পরিচালনায় তার জীবনীর ওপর ভিত্তি করে 'পাপা মিয়াঁ অফ আলিগড়' নামে একটি তথ্যচিত্র মুক্তি পায়।

## গ্রন্থপঞ্জি
* 

## তথ্যসূত্র

## আরও পড়ুন
* 

বিষয়শ্রেণী:১৮৭৪-এ জন্ম
বিষয়শ্রেণী:১৯৬৫-এ মৃত্যু
বিষয়শ্রেণী:সাহিত্য ও শিক্ষায় পদ্মভূষণ প্রাপক
বিষয়শ্রেণী:আলিগড় মুসলিম বিশ্ববিদ্যালয়ের প্রাক্তন শিক্ষার্থী
বিষয়শ্রেণী:জম্মু ও কাশ্মীরের শিক্ষাবিদ
বিষয়শ্রেণী:পুঞ্চ জেলা, ভারতের ব্যক্তি
বিষয়শ্রেণী:ভারতীয় বিদ্যালয় ও কলেজের প্রতিষ্ঠাতা
বিষয়শ্রেণী:ভারতীয় নারী অধিকারকর্মী
বিষয়শ্রেণী:হিন্দুধর্ম থেকে ইসলামে ধর্মান্তরিত
বিষয়শ্রেণী:১৯শ শতাব্দীর ভারতীয় মুসলিম
বিষয়শ্রেণী:আলিগড় আন্দোলন
বিষয়শ্রেণী:ভারতীয় সমাজ সংস্কারক